1. כמה שנים עברו מאז שיוסף פתר לשר המשקים את חלומו? (שנתיים שלימות (רשב"ם))
2. איפה פרעה חלם שהוא עומד? (פרעה חולם שהוא עומד סמוך (רד"ק) ליאור – הוא הנילוס (רש"י, רס"ג))
3. מה פירוש המילה 'אחו'? (מקום מרעה, עם עשבים וצמחים (רשב"ם, רמב"ן, ראב"ע))
4. מה היה חלומו הראשון של פרעה? (פרעה חלם שמהיאור עולות שבע פרות יפות ושמנות והן רועות ומטיילות באחו שעל שפת היאור. לאחריהן עולות מהיאור שבע פרות אחרות, הפעם אלו פרות שנראות רע – רזות ובלי הרבה בשר (אונקלוס), והן באות ונעמדות ליד הפרות הראשונות על שפת היאור. ואז – רואה פרעה בחלומו – אוכלות הפרות הרעות והרזות את הפרות היפות והשמנות)
5. מה היה חלומו השני של פרעה? (בחלום השני פרעה רואה שבע שיבולים עולות מן היאור (רמב"ן) שנראה שצמחו מתוך קנה אחד (=גרעין אחד (רשב"ם), והן נראות בריאות וטובות. מיד אחר כך (רמב"ן) רואה פרעה בחלום שבע שיבולים דקות, רזות ויבשות, עולות אחרי השיבולים הטובות. ואז, כמו בחלום הראשון, בולעות השיבולים הדקות את השיבולים המלאות (רמב"ן))
6. **אתגר:** איך הרגיש פרעה כשהתעורר בבוקר אחרי שחלם את 2 החלומות? (פרעה קם נרגש, נסער ומוטרד. הוא הרגיש שיש בחלומותיו אמת ושהם עתידים להתקיים, ולכן לא יכול להישאר בשלווה (רלב"ג). הוא גם מרגיש שפתרון החלומות קשור לכל ממלכתו ולא רק לעצמו, שהרי הוא מלך (עקידת יצחק, צרור המור))
7. **עוד אתגר:** מי התלבט בארמון פרעה אם לגלות על פותר חלומות שהוא מכיר? (שר המשקים כפוי הטובה. אם יספר, אולי פרעה יעלה את יוסף לגדולה ויעשה אותו לאיש חשוב ואז יוסף ישנא אותו ויזיק לו, ואם לא יספר, אולי פרעה יכעס עליו כשיגלה שידע על יוסף ולא אמר לו (ב"ר פ"ט, ז', ע"פ חזקוני לקמן י"ב, הרב יורם אליהו))
8. האם שר המשקים הזכיר את יוסף בגלל שהכיר ליוסף טובה על עזרתו? (ממש לא!)
9. האם שר המשקים לפחות דיבר בכבוד על יוסף? (לא. שר המשקים דיבר בזלזול וקרא לו "נער", "עבד" ו-"עברי" אע"פ שיוסף התאמץ לעזור לו בבית הסוהר וגם השתדל לפתור לו את חלומותיו)
10. מה עשה יוסף לפני שהגיע לעמוד לפני פרעה? (לכבודו של המלך פרעה לפניו עמד להופיע, יוסף מסתפר (אונקלוס) ומחליף בגדיו, ורק אז מתייצב לפני פרעה. הרי צריך לתת כבוד למלכות, אפילו לגויים)
11. **אתגר גדול:** איזה כלל חשוב על איך ה' מושיע את יוסף ואת עם ישראל למדנו מהמילים "ויריצהו מן הבור? (ישועת ה' כהרף עין! (ספורנו))
12. פרעה ביקש מיוסף שיפתור את חלומותיו. האם יוסף התגאה בחוכמתו? (בוודאי שלא. יוסף עונה לפרעה: בלעדי! לא אני בחכמתי פותר את החלומות, כי החכמה מאת ה' היא)
13. האם היה קל ליוסף לומר שחכמת פתרון החלומות היא מאת ה'? (לא. יוסף הצדיק מלא יראת ה', ובענווה הוא מודיע לפני כולם כי כל חכמתו מאת ה' היא! (ב"ר פ"ט, ט') הוא גם מלא **גבורה**, ולא חושש לומר בפני המלך פרעה כי ה' הוא האלקים והכל מידו ותחת מלכותו! (צרור המור))
14. מה עשה יוסף בזמן שפרעה סיפר באריכות את כל פרטי חלומותיו? (יוסף הקשיב היטב לכל מילה שאמר פרעה וחשב על פתרון החלום)
15. **אתגר רציני:** "וַיֹּ֤אמֶר יוֹסֵף֙ אֶל־פַּרְעֹ֔ה חֲל֥וֹם פַּרְעֹ֖ה אֶחָ֣ד ה֑וּא אֵ֣ת אֲשֶׁ֧ר הָֽאֱלֹקִ֛ים עֹשֶׂ֖ה הִגִּ֥יד לְפַרְעֹֽה"- מה הבין יוסף בחלומות שאותו לא הבינו חרטומי פרעה? (ששני החלומות הם בעצם חלום אחד ושהחלום קשור לכל הממלכה ופתרונו פשוט)
16. לְמה מרמזות 7 הפרות הבריאות ו-7 השיבולים הטובות? (שבע הפרות הבריאות ושבע השיבולים הטובות מרמזות על שבע שנים טובות בהן יהיה שובע במצרים (רש"י))
17. לְמה מרמזות 7 הפרות הרזות והרעות ו-7 השיבולים הריקות ושדופות הקדים? (7 הפרות הרזות והרעות ו-7 השיבולים הריקות ושדופות הקדים מרמזות על שבע שנים של רעב)
18. **אתגר:** לְמָה מרמזת בליעת הפרות והשיבולים הטובות את הפרות והשיבולים הרעות? (הבליעה מרמזת ששנות השובע והשפע ישכחו ולא יזכרו אותן כשיגיעו שנות הרעב)
19. למה ה' הראה לפרעה את החלום פעמיים? (מכיון שהעניין מוכן ומזומן מאת ה' להתחיל להתרחש, כי ה' רוצה להביאו מהר)
20. מה הציע יוסף לפרעה אחרי שסיים לפתור את החלום? (יוסף מציע לפרעה למצוא איש חכם ונבון, ולמנות אותו על כל ארץ מצרים כדי שיכין את מצרים להתמודדות עם שנות השובע ושנות הרעב)
21. **אתגר:** אם פרעה לא ביקש מיוסף עצה, למה יוסף מייעץ למלך מה לעשות? (יוסף רחמן בטבעו, ומתוך רחמיו על אנשי מצרים ודאגתו להם הוא מרגיש צורך להוסיף ולתת עצה לפרעה – דבר שלא התבקש לעשות. יוסף חשש שפרעה ושריו לא יפעלו כראוי על פי משמעות החלום, ועל ידי כך ימותו אנשים רבים מאוד)
22. איפה ישמרו את התבואה שתגדל בשנות השובע? (במחסנים מיוחדים ששייכים למלך מצרים ונמצאים בערים השונות במצרים)
23. **אתגר:** איך הרגיש פרעה כששמע את פתרון החלום של יוסף? (כל משך דיבורו של יוסף היה פרעה מקשיב היטב, ועם כל מילה נוספת ששמע היתה רוחו הנרגשת והנסערת נרגעת יותר ויותר (ע"פ ב"ר פ"ט ו'). גם חכמי פרעה הופתעו מהחכמה הרבה של יוסף והקשיבו קשב רב. כולם התפלאו איך נער כל כך צעיר, עבד עברי לשעבר שבא עכשיו מבית הסוהר, הוא כל כך חכם. הפתרון של יוסף לחלום פרעה מצא חן בעיני המלך ובעיני עבדיו, שראו איך הפתרון מתאים לחלום (רד"ק))
24. את מי היה ברור לפרעה שעליו למנות כמושל מצרים לתקופות השובע והרעב? (לפרעה היה ברור שעליו למנות את יוסף. פרעה פנה אל יוסף ואמר: לאחר שראינו כי ה' נותן בך רוח חכמה ומגלה לך כל הסודות הנעלמים ופתרונותיהם, ברור שאין אדם חכם ונבון כמוך)
25. **משימת אתגר:** פרעה נותן ליוסף 8 דברים כדי לרומם את מעמדו כדי שיהיה ברור שהוא המושל על מצרים. קרא את פרק מ"א פס' מ"ב-מ"ה ונסה להיזכר ב-8 הדברים. (**א**. הוא נותן לו את טבעת המלך, מה שמסמל את היות יוסף שני לגדולה בכל מצרים; **ב**. הוא מלביש אותו בגדי מלכות יקרים וחשובים; **ג**. הוא שם לו שרשרת זהב על הצוואר. **ד**. פרעה גם מרכיב את יוסף במרכבה השניה בחשיבותה במצרים, אחרי מרכבתו שלו; **ה**. המצרים קראו ליוסף בכינוי של כבוד "אברך" – אב [=יועץ] למלך (אונקלוס, רש"י). **ו**. פרעה ממנה אותו לשר הצבא- איש לא ירים יד לשאת כלי נשק או רגל לרכב על סוסים (אונקלוס, רש"י). **ז**. פרעה גם קורא ליוסף בשם מיוחד של כבוד וגדולה – "צפנת פענח" [=מפענח צפונות]. בכך, פרעה רוצה לבטא הערכה לחכמת יוסף, שפתר חלומות צפונים ונסתרים. **ח.** נוסף לכל זה יוסף מתחתן עם אסנת בת פוטיפר הצדיקה)
26. בן כמה היה יוסף כשזכה לכל הגדולה הזו? (30)
27. האם יוסף הצליח במלאכת איסוף התבואה לקראת שנות הרעב? (יוסף הצליח מאוד במלאכת האיסוף, וצבר תבואה רבה מאוד, בכמות שכבר האחראי על ספירת התבואה במחסנים לא היה יכול לספור כי אין מספר! (רש"י))
28. כמה בנים נולדו ליוסף לפני שחלו שנות הרעב? (2)
29. איך קרא יוסף לשני בניו? (לבכור- מנשה, ולבנו השני- אפרים)
30. כשהחלו שנות הרעב, התברר שהיו כאלו ששמרו תבואה לעצמם ולא הביאו למחסנים של יוסף. מה קרה לתבואה שלהם? (כל מה שאספו לבתיהם – התקלקל והרקיב! רק התבואה שיוסף דאג לאסוף נותרה טובה. באו המצרים אל פרעה בבקשה לקבל לחם, ופרעה שלח אותם אל יוסף: מה שיאמר לכם – תעשו, שהרי אתם רואים שמעשיו מצליחים (ע"פ רש"י, ליקוטי אנשי שם))
31. "...וַיִּפְתַּ֨ח יוֹסֵ֜ף אֶֽת־כָּל־אֲשֶׁ֤ר בָּהֶם֙ וַיִּשְׁבֹּ֣ר לְמִצְרַ֔יִם..."- איזו מילה בפסוק פירושה 'למכור'? ("וישבור")
32. למה יוסף משאיר בהתחלה את מחסני התבואה סגורים ורק בהמשך השנים פותח אותם? (יוסף יודע שבזמן הרעב חייבים לנהל בצורה חכמה את העם המצרי, לכן בהתחלה לא פתח את המחסנים, כדי לשמור את התבואה שבמחסנים לזמן יותר קשה של הרעב (רמב"ן))

1. **אתגר:** איך יוסף הרגיש כלפי האנשים המצרים שבאים לקבל אוכל? (יוסף הרחמן וטוב הלב שמח להיטיב לאנשי מצרים ולהצילם מהרעב. לכן, כשהחליט שהגיע הזמן, פתח את המחסנים ומכר להם תבואה)
2. "**וַיַּ֣רְא** יַֽעֲקֹ֔ב כִּ֥י יֶשׁ־שֶׁ֖בֶר בְּמִצְרָ֑יִם..."- איך ידע יעקב שיש תבואה שאפשר לקנות במצרים? (רמז: שים לב למילה המודגשת) (יעקב פגש אנשים שבאים לארץ עם תבואה, ושאל אותם מאיפה יש להם אוכל. הם אמרו שממצרים (רד"ק), וכך הבין [=ראה, "וירא"] שבמצרים יש אוכל למכירה (ראב"ע))
3. **אתגר:** למה כתוב בפסוק שצריך לרדת למצרים? האם אין שום עלייה בדרך? (כי לארץ ישראל **עולים**! וכמו שכתוב "ואתם **עלו** לשלום אל אביכם". וכשצריך לצאת מהארץ הקדושה זו ירידה למי שיוצא)
4. כמה אחים של יוסף ירדו למצרים? (10)
5. מה הייתה המטרה הנוספת עליה חשבו האחים ברגע שהבינו שעליהם לרדת מצרימה? (האחים החליטו שיחפשו את יוסף ואם ימצאו אותו יחזירו אותו בכל מחיר. לכן, כעת, התורה מכנה אותם "אֲחֵי יוסף" ולא בשם אחר המייחס אותם לאביהם כמו 'בני יעקב' למשל (רש"י). האחים מאוד הצטערו והתחרטו על מעשה מכירתו, ועל הצער הגדול שנגרם לאביהם היקר)
6. את מי מבין האחים יעקב לא הסכים לשלוח? (בנימין. יעקב לא נתן לבנימין לרדת עם שאר אחיו למצרים. הוא דאג לו מאוד וחשש שיקרה לו בדרך משהו לא טוב)
7. האם האחים נכנסו למצרים יחד או בנפרד? (מכיון שמאוד רצו למצוא את יוסף, התפזרו האחים בין כל מי שבא לקנות אוכל במצרים (חזקוני), ואף נכנסו בעשרה שערים שונים (רש"י י"ב-י"ג) – כדי לעבור בכל רחבי מצרים)
8. **אתגר:** איזה דבר שקשור לחלומות עשו האחים כשהגיעו לפני יוסף? (כאשר הגיעו לפני יוסף, השתחוו לו כנהוג כלפי מלכים (מעם לועז))
9. איך הרגיש יוסף כאשר ראה את אחיו משתחווים לו? (יוסף מרגיש כלפיהם אהבה גדולה וגם מחילה גמורה על מכירתו (אור החיים הק'))
10. למה יוסף מתייחס כמו נכרי (-איש זר) לְאֶחָיו? (יוסף דואג לבנימין ורוצה להיות בטוח שהאחים לא מתייחסים אל אָחִיו הקטן כמו שהתייחסו אליו, ושאין חשש שיפגעו חלילה בבנימין כמו שפגעו בו. עוד חשש יוסף שהאחים יחזרו לקנא בו כמו בעבר, ואם יגלה להם מי הוא – הם ירצו להרוג אותו. לכן הוא רצה קודם כל לבדוק את יחס האחים לבנימין, כדי שיוכל להפרידו ולהצילו מידם אם יהיה צורך (רלב"ג) וגם לוודא שהם חזרו לאהוב אותו)
11. האם האחים זיהו את יוסף? ( בכלל לא)
12. מה גרם לכך שהאחים לא הצליחו לשים לב שמי שעומד לפניהם הוא בעצם אחיהם? (בגלל שכאשר הם נפרדו – היה יוסף צעיר [בן 17] וללא זקן כלל, ועכשיו היה לו זקן, ואילו הם היו ברובם כבר אז וכמובן גם כעת בשעת הפגישה עם זקנים (רש"י). ועוד, כיון שהיה משנה למלך ואדון על כל מצרים, האחים לא העלו בדעתם לשים לב לדמיון בינו לבין אֲחִיהֶם האבוד שהרי יוסף נמכר לעבד ואילו לפניהם עומד המשנה למלך מצרים! (רד"ק, רשב"ם, רמב"ן))
13. **אתגר:** מה מבין יוסף שסוף סוף התקיים כאשר ראה את האחים משתחווים לו? (חלום האלומות שמשתחוות לו)
14. יוסף רוצה לבדוק את יחס האחים אליו ואל בנימין ולכן מאשים אותם. במה יוסף מאשים את האחים? (יוסף מאשים את אֶחָיו באשמה חמורה: אתם מרגלים! באתם לרגל את מצרים, להכיר ולחשוף את המקומות הנסתרים! (רש"י))
15. האם האחים מודים שהם באו כדי לרגל את מצרים? (בוודאי שלא! הם מסבירים שהם שנים עשר אחים, בני איש אחד מכנען. האח הקטן נמצא עם אביהם בבית, והאח הנוסף שחסר – איננו, נעדר)
16. **אתגר:** יוסף שואל את האחים מה יעשו אם ימצאו את האח האבוד. מה האחים עונים? (שהם ישחררו אותו ואם לא יסכימו הם ישחררו אותו בכוח ואפילו אם יצטרכו להילחם ולמסור את הנפש למענו)
17. האם האחים מסכימים שאח אחד יחזור להביא את בנימין והשאר ישארו בבית הכלא? (האחים לא היו מוכנים לשלוח אחד מהם להביא את בנימין, כי חששו שמא יעקב אביהם לא יסכים לשלוח את בנימין כשכולם בבית הכלא וגם מכיוון שהחליטו שהם שומרים על אחדותם עד כמה שיצליחו (אור החיים הק'))
18. **אתגר קשה:** האם האחים חשבו שזה סתם שמושל מצרים מאשים אותם שהם מרגלים או שזה מאת ה'? (היה ברור להם שזה מאת ה'. הם אמרו זה לזה שהם אשמים בכל מה שקורה, שהרי ראו את יוסף אחיהם מתחנן על חייו ושלא ימכרו אותו והחליטו שלא לשמוע לתחינותיו. ולכן ה' הביא עליהם כל הצרה הזאת שהם בתוכה)
19. למה האחים דיברו על מעשיהם בחופשיות ליד יוסף ולא חשבו שיבין אותם? (האחים שוחחו מול יוסף, בלי חשש שיבין, כי חשבו שאינו מדבר עברית היות והוא מצרי ותמיד היה לידם מתורגמן (-מנשה בן יוסף (רש"י)) ובאותו זמן הלך משם (מעם לועז, רד"ק כ"א))
20. מה עשה יוסף כששמע את דברי האחים? (מסתובב ומתרחק מהם כדי לבכות מבלי שיראו)
21. איך הרגיש יוסף כששמע את החרטה של האחים על מעשה המכירה? (יוסף שומע את כל דבריהם וכמובן מבין אותם, ליבו מתמלא רחמים והוא מתמלא התרגשות על חרטתם ועל הצער שנגרם להם (רש"י, ספורנו, נצי"ב))
22. את מי מהאחים בחר יוסף שיכנס לבית הכלא עד שיחזרו האחים? (שמעון)
23. למה בחר יוסף דווקא את שמעון? (כי הכיר את גבורתו הגדולה ואת גבורתו של לוי [כפי שהתגלתה בשכם] וחשש שיחד יחליטו שהם רוצים להרגו. לכן רצה להפריד ביניהם)
24. מה עשה יוסף לשמעון ברגע שהאחים יצאו מארמונו? (כאשר יצאו משם וכבר לא ראו, הוציא יוסף את שמעון מכלאו האכיל והשקה אותו (רש"י))
25. "וַיְצַ֣ו יוֹסֵ֗ף וַיְמַלְא֣וּ אֶת־כְּלֵיהֶם֮ בָּר֒ וּלְהָשִׁ֤יב כַּסְפֵּיהֶם֙ אִ֣ישׁ אֶל־שַׂקּ֔וֹ וְלָתֵ֥ת לָהֶ֛ם צֵדָ֖ה לַדָּ֑רֶךְ"- יוסף ציוה לתת לאחים שקים מלאים תבואה. מה הוסיף יוסף לאחיו חוץ ממה שקנו? (מלבד הכסף שאיתו שילמו הוסיף צידה לדרך. שוב מתגלה כמה יוסף אוהב את אחיו ושסלח להם בלב שלם: הוא מצווה למכור להם הרבה תבואה, אבל גם להחזיר להם את הכסף מבלי שירגישו ולהניחו בתוך שקיהם, ועוד ציווה לתת להם צידה לדרך, והסביר להם יוסף שהוא נותן להם זאת כדי שלא יאכלו את מה שקנו וכך יאמינו לו שאינו רוצה להרע להם אלא רק לבדוק האם הם דוברים אמת (רמב"ן))
26. **אתגר:** מה פירוש המילה 'מספוא'? (תבואה לחיות)
27. מה גילה אחד האחים בשקו כשהגיעו למלון? (אחד האחים פתח את שקו כדי להאכיל את חמורו, וגילה בתוכו את הכסף ששילם עבור התבואה שקנה)
28. **חידה שלא למדנו בכיתה:** איך ייתכן ששאר האחים לא מצאו את הכסף שהונח בשקיהם? (שאר האחים לא מצאו במהלך הדרך את הכסף שהונח באמתחתם מכיוון שלא פתחו את שקיהם במקום בו היה הכסף אלא בצד השני (רמב"ן))
29. מה הדבר הראשון שעשו האחים כששבו אל אביהם? (סיפרו ליעקב כל מה שקרה במצרים ובמה האשים אותם המשנה למלך)
30. מה קרה כשהאחים רוקנו את שקיהם? (כאשר רוקנו האחים את שקי הציוד שלהם לגמרי, גילו כולם שכספם הוחזר להם. הם פחדו, וגם יעקב פחד – מי יודע איזו עלילה עומדים להעליל עליהם... (מעם לועז))
31. מה הציע ראובן כשגילו כל האחים שכספם הושב להם? (ראובן הבכור מנסה לקחת אחריות, ומבקש מאביו: תן לי לקחת את בנימין ואני אשמור עליו ואחזיר אותו אליך. כמו שלא אתן שייפגעו בבנים שלי – כך לא אאפשר לאיש לפגוע בבנימין, ואעשה הכל לשם כך!)
32. האם יעקב מסכים לשלוח את בנימין עם האחים? (יעקב לא מסכים ואומר לאחים: "בנימין לא ירד עמכם למצרים! יוסף אחיו מת, ורק הוא נשאר לי מרחל")
33. **אתגר:** האם כשהרעב המשיך והתחזק הסכים יעקב לשלוח את בנימין? (הרעב בארץ כנען הלך והתחזק, אבל יעקב בכל זאת לא מסכים לשלוח את בנימין אל השליט המצרי, שמא ייפגע (ע"פ הספורנו))
34. **אתגר שהילדים שואלים:** עַל מִי מֵהָאַחִים לֹא שָׁמַעְנוּ כְּבָר הַרְבֵּה זְמַן? (נִזָּכֵר רֶגַע מָה הָיָה לַנּוּ עַד לֹא מִזְּמַן- יְהוּדָה יָרַד מִגְּדֻלָּתוֹ בְּעֵינֵי הָאַחִים וְאַף עָבַר לְעֲדוּלָם וּבְנוֹסָף מֵאָז הַמְּכִירָה לֹא שָׁמַעְנוּ דָּבָר שֶׁאָמַר לָאַחִים. כָּעֵת, אֲנַחְנוּ מַתְחִילִים זְמַן חָדָשׁ בּוֹ יְהוּדָה לוֹקֵחַ מֵחָדָשׁ אֶת הָאַחֲרָיוּת עַל הַמִּשְׁפָּחָה)
35. עד מתי אמר יהודה שכדאי לחכות לפני שיבקשו שוב לקחת את בנימין? (עד שיגמר האוכל בבית)
36. את מה הציע יהודה כעירבון לאביו כדי לשכנע אותו להסכים לשלוח את בנימין? (את עצמו! יהודה אמר שהוא נותן את העולם הבא שלו!)
37. **אתגר חשוב:** איזה מידה וּמִצְוָה חשובה למדנו מכך שהאחים המתינו עד שיגמר האוכל בבית? (מתוך הדברים מובן שככל הנראה האחים חיכו בביתם זמן רב. איזו צדקות! זה מלמד כמה הם נזהרו בכבוד אביהם! הרי המשמעות לכך היא שכנראה הם היו אוכלים מעט מעט ולא האשימו את אביהם או לחצו עליו, עד שמעצמו הסכים לשלוח את בנימין (ר"ח))
38. וַיֹּ֨אמֶר אֲלֵהֶ֜ם יִשְׂרָאֵ֣ל אֲבִיהֶ֗ם אִם־כֵּ֣ן ׀ אֵפוֹא֮ זֹ֣את עֲשׂוּ֒ קְח֞וּ מִזִּמְרַ֤ת הָאָ֨רֶץ֙ בִּכְלֵיכֶ֔ם וְהוֹרִ֥ידוּ לָאִ֖ישׁ מִנְחָ֑ה מְעַ֤ט צֳרִי֙ וּמְעַ֣ט דְּבַ֔שׁ נְכֹ֣את וָלֹ֔ט בָּטְנִ֖ים וּשְׁקֵדִֽים- מה היו הדברים במתנה שהכינו האחים עבור שליט מצרים? (פירות הארץ הטובים והמשובחים, פירות שכל האוכל אותם שר ומהלל ומזמר [ועל כן נקראים "זמרת הארץ"], מעט בשמים [=צרי ולוט. בדומה למטען שיירת הישמעאלים במכירת יוסף!...], נכֹאת=שעווה, מעט דבש, בוטנים ושקדים)
39. **שאלה שאלתית:** וְכֶ֥סֶף מִשְׁנֶ֖ה קְח֣וּ בְיֶדְכֶ֑ם וְאֶת־הַכֶּ֜סֶף הַמּוּשָׁ֨ב בְּפִ֤י אַמְתְּחֹֽתֵיכֶם֙ תָּשִׁ֣יבוּ בְיֶדְכֶ֔ם אוּלַ֥י מִשְׁגֶּ֖ה הֽוּא- למה אמר יעקב לבניו פעמיים שיביאו כסף לשליט מצרים? ( א) כסף משנה=סכום כסף כפול [=פי שניים, "משנה"] מהסכום הקודם שלקחו, שמא התייקרו מחירי התבואה. ב) שיחזירו את הכסף שהוחזר להם בשקי התבואה, כי אולי זה היה בטעות של הממונה על הבית (רש"י) או מוכרי התבואה (רד"ק) ולא ניתן להם בכוונה, וכשיראו שהחזירו יחזיקו מהם נאמנים וישרים וייטב להם (רד"ק))
40. לאחר שהסכים יעקב לשלוח גם את בנימין ונסתיימו כל ההכנות המעשיות נותר דבר אחרון וחשוב, מה הדבר האחרון שעושה יעקב לפני שהאחים יצאו מצרימה? (לאחר שיעקב הקדים בעצותיו את הפעולות המעשיות [=מנחה, כסף, בנימין] – הוא מוסיף ומתפלל שה' יסיע לבניו להחזיר את בנימין ושמעון [מכאן נלמד שיש להשתדל תמיד באופן מעשי ורק אחר כך לפנות אל ה' בתפילה. וכן ראינו גם בהכנת יעקב לפגישה עם עשו – מתנות, מלחמה, ורק אחר כך תפילה])
41. "וַיִּֽירְא֣וּ הָֽאֲנָשִׁ֗ים כִּ֣י הֽוּבְאוּ֮ בֵּ֣ית יוֹסֵף֒..."- איזו מילה בפסוק מלמדת אותנו מה הרגישו האחים כשהוכנסו לביתו של שליט מצרים-יוסף? (וייראו)
42. מה פירוש המילה "אַמְתְּחֹתֵ֔ינוּ"? (השקים שלנו)
43. מה אמר האיש הממונה על הבית לאחים כדי להרגיע אותם? (אומר להם האיש הממונה על בית יוסף: אל תדאגו, שלום יהיה לכם! אל תפחדו. ה' אלקיכם נתן לכם כנראה מטמון בשקים, ואילו הכסף שלכם הגיע לידיי. [רואים מלשונו של האיש שחונך על ידי יוסף הצדיק לאמונה בה' ולקריאה בשם ה'. חז"ל אמרו שאיש זה הוא מנשה בנו])
44. את מי פגשו האחים אחרי שהממונה על הבית הרגיע אותם? (האיש הממונה סיים דבריו, והוציא את שמעון אליהם)
45. מה עשו האחים עד בואו של יוסף בצהרים? (האחים הכינו את המתנה שהביאו – את פירותיה הטובים של הארץ – וקישטו אותה בכלים יפים (רש"י), כדי שתהיה מכובדת (רד"ק). זאת עשו בהמתנה עד לבואו של יוסף בצהריים, כי שמעו מאנשי בית יוסף שהם עתידים לאכול איתו יחד סעודה ("לחם" שם כולל לכל מאכל. רד"ק))
46. איזה חלום התגשם כשהאחים פגשו את יוסף? (חלומו הראשון של יוסף, על האלומות המשתחוות לאלומתו, מתקיים כאן במלואו – שבפעם הזאת השתחוו לו 11 אחים, כי עכשיו היה גם בנימין עמהם (רבי אברהם בן הרמב"ם))
47. יוסף, איך הרגיש יוסף כשראה את בנימין ושמע ממנו על 10 בניו? (יוסף התרגש מאוד מפגישתו עם בנימין ומשיחתו עמו [שזכר אותו כל כך וקרא לכל בניו על שמו!]. רחמיו התחממו והתגברו (רש"י), בערו ויקדו כמו אש (אב"ע). יוסף חשב על אביו היקר שכ"כ מצטער על זה הוא נעלם ועל צרת אחיו היקרים ועל כן הרגיש צורך עז מאוד לבכות, אך כדי שיוכל להמשיך לבדוק את מסירות אחיו לבנימין מיהר והלך לחדרו, שם בכה)
48. למה אחרי שיוסף נרגע הוא לא מגלה לאחים מי הוא? (לאחר שבכה יוסף רחץ פניו, שלא יראו שבכה, ויצא אל אחיו. עדיין הוא מתאפק ולא מגלה להם מיהו! יוסף כל כך אוהב את אחיו אך הוא חייב לדעת שהריחוק במשפחה נעלם ושהאחים רוצים שיהיה מקום במשפחה גם לבני רחל! על כן יוסף מתאפק ואומר לעבדיו: שימו לחם, הגישו אוכל (רס"ג))
49. **אתגר:** כמה שולחנות לאכילה היו בסעודת יוסף והאחים? (3, ליוסף, למצרים, לאחים. הגישו לאחים בנפרד וליוסף בנפרד את האוכל, וגם לשאר המצרים האוכלים הגישו בנפרד [לא אוכלים עם המשנה למלך משום כבודו (רד"ק) וגם משום שיוסף והמצרים לא יכולים לאכול יחד! (ספורנו, דעת זקנים)], וגם לא אכלו כולם יחד כי דבר שנאוי (רש"י) ובזוי (רשב"ם, חזקוני) למצרים לאכול יחד עם העברים, כיון שהמצרים ידעו שהעברים אוכלים בהמות שהם עצמם עובדים אותן! (אונקלוס))
50. וַיֵּֽשְׁב֣וּ לְפָנָ֔יו הַבְּכֹר֙ כִּבְכֹ֣רָת֔וֹ וְהַצָּעִ֖יר כִּצְעִֽרָת֑וֹ וַיִּתְמְה֥וּ הָֽאֲנָשִׁ֖ים אִ֥ישׁ אֶל־רֵעֵֽהוּ- מה גרם לאחים לתמוה כשיוסף אמר לכל אחד היכן יישב? (מכיוון שיוסף הכה בגביע שלו וקרא: ראובן שמעון לוי יהודה יששכר וזבולון בני אם אחת- לאה, הסבו כסדר הזה, שהוא סדר תולדותיכם. וכן כולם. כיון שהגיע לבנימין, אמר: זה אין לו אם ואני אין לי אם; ישב אצלי. האחים הופתעו ותמהו איך יוסף ידע את סדר הולדתם (רש"י, ת"י))
51. **אתגר:** למה קיבל בנימין חמש מנות ואילו שאר האחים רק אחת? (יוסף הרים מעל שולחנו (יב"ע) מנות (רש"י), ושלח אותן מלפניו לאחים [שוב יחסו הטוב לאחיו מראה על צדקותו הגדולה – שסלח להם בלב שלם]. יוסף שלח לראובן ושמעון ואז לבנימין, אחר כך לעוד 2 אחים ושוב לבנימין וכך המשיך כדי להראות שהוא מתייחס לבנימין בחשיבות מיוחדת (ספורנו). כך יצא שהמנה ששלח לבנימין היתה רבה-גדולה יותר משל כל אחד אחר מהאחים פי חמש; שנתן לו יוסף גם את חלקו וגם את חלק אישתו-אסנת וגם את חלקי שני בניו- מנשה ואפרים. יוסף רצה לבדוק אם האחים יקנאו בבנימין, לראות מה יחסם אליו (ספורנו). האם הם באמת קינאו בבנימין? – לא ולא! אפילו שמחו על היחס המיוחד לטובה שקיבל, שהרי קיבלו עליהם לשמור עליו. יוסף שמח על כך מאוד)
52. האם בפעם השניה ידעו האחים שהוחזר להם כספם? (כן. לאחר הסעודה המשותפת, ציווה יוסף על הממונה על ביתו [הלא הוא מנשה בנו (ת"י, חזקוני ד')] למלא את השקים של האחים באוכל, בכמות גדולה – ככל שהם מסוגלים לסחוב עמהם חזרה לארץ כנען [כמה יוסף דואג לאחיו!], ואפילו יותר ממה שהיה מגיע להם בתמורה לכסף שהביאו (רמב"ן). מלבד זאת, ציווה יוסף גם לשים לכל אחד מן האחים את כספו בשקו – הפעם בידיעתם [ואמר להם מנשה שזאת מפני שאדונו המשנה למלך הבין שעשה להם רע ורצה להיטיב להם] (רמב"ן, ספורנו))
53. למה ציווה יוסף להחביא את הגביע בשק בנימין? (יוסף דאג לבנימין ורצה לבדוק עד כמה אחיו אוהבים אותו, ואיך יגיבו למצב שייווצר. מתוך תגובתם למצב – יוכל יוסף ללמוד על יחסם אליו עצמו גם כן, שאם יעזרו לו ולא יעזבו אותו אף שהוא מבני רחל, כנראה התחרטו על מכירתו של יוסף וגם אליו יתנהגו כך)
54. מה הפירוש לָ֛מָּה שִׁלַּמְתֶּ֥ם רָעָ֖ה תַּ֥חַת טוֹבָֽה? (למה אתם כפויי טובה)
55. איך הגיבו האחים כשהממונה על הבית אמר שהם חשודים בגניבת הגביע? (האחים נבהלים ומזדעזעים; הרי כל חייהם הם כל כך נזהרים מכל חשש גזל זהירות גדולה! הם עונים למנשה: למה אתה, אדוננו, חושד בנו ומדבר אלינו כך? חלילה לנו אנשים שעובדים את ה' ללא הפסקה לעשות דבר נורא כזה!)
56. האם האחים מאמינים זה לזה שאף אחד לא לקח את הגביע? (האחים לא מסתפקים באמירות והסברים, אלא גם מתחייבים: מי מאיתנו שיימצא בידו משהו שגנב – ימות, וכל שאר האחים יהיו לך לעבדים! האחים כל כך ישרים וכל כך מאמינים זה בזה, עד שכל אחד היה בטוח שאף אחד מאחיו לא עשה דבר כזה!)
57. וַיְחַפֵּ֕שׂ בַּגָּד֣וֹל הֵחֵ֔ל וּבַקָּטֹ֖ן כִּלָּ֑ה- למה מנשה התחיל לחפש אצל ראובן הבכור? (מנשה החל בחיפושים. תחילה חיפש בשק של ראובן הבכור, אחריו עבר לשמעון, ללוי וכן הלאה – מן הגדול ועד לקטן (ת"י). למרות שידע היכן הגביע נמצא – לא פנה מיד לשק של בנימין, כדי שלא ירגישו שהוא יודע (רש"י). לבסוף הגיע הרגע בו נמצא הגביע בשק בנימין... האחים נדהמו; איזה רגע קשה זה היה! לרגע הזה חיכה יוסף, לרגע המבחן הגדול לאחים: האם יאשימו את בנימין בגניבה ויעזבו אותו או לא?)
58. מה עשו האחים ברגע שנמצא הגביע אצל בנימין? (האחים קורעים בגדיהם (אונקלוס) מרוב צער. האחים מתחילים לחשוב מה יהיה עם בנימין וגבורה עצומה מתעוררת בהם והם יוצאים עם מטרה ברורה למצרים- כה גדולה גבורתם עד שכל אחד מהאחים העמיס לבדו את חמורו! (ת"י, רש"י) האחים יוצאים לדרך חזרה, אל העיר. כפי שרואים בפסוק זה ובפסוקים שאחריו, אחֵי יוסף לא עוזבים את בנימין כלל; הם אוהבים אותו ודואגים לו)
59. מה מוכנים יהודה האחים לעשות כדי שלא להשאיר את בנימין לבדו? (יהודה מוכן להישאר ולהיות עבד בעבודות קשות ובלבד שלא להשאיר את בנימין לבדו. הוא גם בטוח ששאר אחיו גם מסכימים לדבריו ולהיות עבדים למען בנימין)
60. את מי מאשימים האחים בכל מה שקורה להם? (יהודה זוכר את חלקו במכירת יוסף ומצטער עליו מאוד, ולכן כעת הוא מאשים את עצמו ואת אחיו על הצרה ולא את בנימין. הוא אומר ליוסף: מה נוכל לומר לך, אדוני, איך נוכל לומר שאנו צדיקים?... אנו יודעים ובטוחים לגמרי, אף אחד מאיתנו לא עשה את המעשה הרע הזה! אך מה נאמר, מצא בעל חוב מקום לגבות את חובו, ה' מצא כאן את המקום לגבות מאיתנו את העונש המגיע לנו על עוון שעשינו בעבר [כמובן, יהודה מתכוון לחטא מכירת יוסף; האחים הבינו שבגלל חטא זה נגרם להם כל הצער והתחרטו על עשייתו])
61. האם יוסף מסכים שכל האחים יישארו אצלו כעבדים? (יוסף אמנם רואה שאחיו אוהבים את בנימין ולא עוזבים אותו בשעת צרתו, אבל הוא עדיין רוצה להביא אותם לשלב האחרון של הניסיון: מה הם יעשו כאשר ישחרר אותם וישאיר בידיו רק את ה"אשם" בנימין? האם ימסרו את נפשם עליו או לא? האם כעת יזהרו לא להביא צער על אביהם?)